ועדת הכנסת, כנסת 24, פרוטוקול מספר 4, 2021-07-25 11:00

ניר אורבך: בוקר טוב, אני פותח את ישיבת ועדת הכנסת.

ניר אורבך: היום יום ראשון, ט"ז באב תשפ"א, 25 ביולי 2021.

ניר אורבך: על סדר היום ההצעה לתיקון תקנון הכנסת בדבר הקמת ועדות קבועות חדשות בכנסת העשרים וארבע.

ניר אורבך: צירפנו נוסח לדיון.

ניר אורבך: אני מבקש מחבר הכנסת איתן גינזבורג להציג את ההצעה לתיקון התקנון, ניתן להעיר הערות, למי שיש, ונעבור להצבעה.

איתן גינזבורג: תודה רבה, אדוני היושב-ראש, לאור העובדה שמבקשים בכנסת הנוכחית בלבד, כהוראת שעה, לייחד ועדות מסוימות לנושאים מסוימים, מתוך סמכויותיהן של ועדות קבועות, הקואליציה מבקשת להקים שלוש ועדות קבועות בכנסת הנוכחית, שסמכויותיהן ייגרעו מוועדות קבועות קיימות.

איתן גינזבורג: כך, למשל, אנחנו מבקשים כי תוקם ועדה לביטחון פנים – כידוע, היום היא חלק מוועדת הפנים והגנת הסביבה – והיא תעסוק בנושאים של ביטחון פנים, שמירת הסדר הציבורי, ביטחון אישי, מלחמה בפשיעה, מוכנות לאירועי חירום, משטרה, בתי סוהר ואסירים, כבאות והצלה וכלי ירייה.

איתן גינזבורג: אנחנו מבקשים לקחת את תחום הבריאות מתוך ועדת העבודה, הרווחה והבריאות, ולייחד רק לנושא הבריאות ועדה בפני עצמה.

אחמד טיבי: יש בכנסת רופא שיכול לעמוד בראש ועדה כזאת?

איתן גינזבורג: אני בטוח שיש רופא, לפחות אחד, שיכול לעמוד בראש הוועדה הזאת.

איתן גינזבורג: כמו כן, להקים ועדה למיזמי תשתית לאומיים מיוחדים ושירותי דת יהודיים.

איתן גינזבורג: הנושא של שירותי דת יהודיים יועבר מוועדת הפנים והגנת הסביבה, ויצורף לזה נושא של קידום תשתיות מסוימות, בעלות חשיבות לאומית מיוחדת, שהממשלה מבקשת לקדם באופן מיוחד בקדנציה הנוכחית.

איתן גינזבורג: ברשותך, היושב-ראש, אני אומר שאני חושב שיש מקום לוועדת הכנסת, לאחר שנעשה תיקון בתקנון בכנסת השמונה-עשרה, לייחד דיונים על פרק הוועדות בתקנון הכנסת.

איתן גינזבורג: זהו פרק מיושן.

איתן גינזבורג: בזמן שכל התקנון עבר רוויזיה, שינוי והתאמה לעידן הנוכחי - - -

ארבל אסטרחן: בעצם רק סעיף 1, סעיף סמכויות הוועדות.

איתן גינזבורג: הפרק הזה לא נגעו בו, כל נושא סמכויות הוועדות.

איתן גינזבורג: אנחנו יודעים שיש היום הרבה ועדות שונות בגודלן.

איתן גינזבורג: יש ועדות עמוסות מאוד בנושאים, וועדה אחת מפקחת על המון משרדי ממשלה.

איתן גינזבורג: אנחנו מכירים גם ועדות, שנוגעות לנושא אחד או למשרד ממשלתי אחד, אפילו קטן, כמו המדע.

איתן גינזבורג: אני חושב שצריך לעשות רוויזיה בתחום הזה.

איתן גינזבורג: דיברתי עם ראשי ועדות קודמים, וסיפרו לי ראשי ועדות חינוך שונים, שהם לא הצליחו לגעת בנושאי תרבות וספורט, מכיוון שנושא החינוך כל כך גדול, שלא היה להם זמן לדון בנושאים אחרים.

איתן גינזבורג: כך גם בנושא כלכלה.

ירדנה מלר הורוביץ: גם בבעלי חיים הם דנו.

איתן גינזבורג: נכון, בעלי חיים.

איתן גינזבורג: צריך לעשות רוויזיה, ואני שם את זה לפתחך.

איתן גינזבורג: לנושא שעל סדר-היום, אנחנו מבקשים לתקן את התקנון בהוראת שעה, ולאפשר את הקמת הוועדות הללו כמפורט.

ניר אורבך: חבר הכנסת גינזבורג, תודה רבה.

ניר אורבך: שוחחנו על הנושא, ובעזרת ה', אני מתכוון להרים את הכפפה, גברתי מזכירת הכנסת.

ניר אורבך: אנחנו באמת נדון בנושא הפרק המיוחד לסמכויות הוועדות, וננסה להתאים אותו למציאות הפוליטית הקיימת.

ניר אורבך: אני חייב להעיר לפרוטוקול, שאני מאוד מאוד מצטער על כך, שהאופוזיציה בחרה גם היום לא להגיע לדיונים.

אחמד טיבי: אני אופוזיציה מלא.

איתן גינזבורג: נכון.

ניר אורבך: נכון.

ניר אורבך: אנחנו מכבדים אותך, ואנחנו שמחים שאתה פה.

ניר אורבך: באופן עקרוני, יש פה החלטה של חלק גדול ממרכיבי האופוזיציה לא להגיע לדיונים האלה, ואני מצטער על זה באמת.

ניר אורבך: אלה דיונים מספיק חשובים, כדי שהם יטלו בהם חלק.

ניר אורבך: אני מאוד מקווה שהוועדות יתחילו לעבוד בצורה מסודרת, כי זה באמת זה הלב הפועם של הכנסת.

ניר אורבך: אני מאוד מאוד מקווה שהוועדות יתחילו לעבוד – עדיף בהבנות, אבל גם אם לא.

ניר אורבך: עוד מישהו מהחברים רוצה להעיר?

ניר אורבך: אני אקריא את ההצעה לתיקון תקנון הכנסת, ומי מחברי הכנסת שירצה להתייחס, אני אשמח.

ניר אורבך: הצעה לתיקון תקנון הכנסת (הוראת שעה לתקופת כהונתה של הכנסת העשרים וארבע).

ארבל אסטרחן: אני אסביר.

ארבל אסטרחן: מוציאים את הנושא של שירותי הדת היהודיים מוועדת הפנים, ואת הנושא של משטרה ובתי סוהר, שיעבור לוועדה לביטחון פנים.

ניר אורבך: מישהו מחברי הכנסת רוצה להתייחס?

וליד טאהא: בסעיף (3) – בריאות.

וליד טאהא: לאן הוא עובר?

ארבל אסטרחן: היום הוועדה נקראת ועדת העבודה, הרווחה והבריאות.

ארבל אסטרחן: מוציאים את המילה "בריאות" ויוצרים ועדת בריאות חדשה.

איתן גינזבורג: סעיף 3 פירושו, שיקראו לוועדה: העבודה והרווחה.

איתן גינזבורג: אני רוצה לשאול שאלה לגבי שימוש בטכנולוגיות רפואיות.

איתן גינזבורג: זה לא גורע מסמכויות ועדת המדע, שעוסקת בכל מיני חברות, כמו medical advices?

ארבל אסטרחן: יכולה להיות חפיפה בנושאים האלה.

ארבל אסטרחן: נמצאת פה גם היועצת המשפטית של ועדת העבודה, הרווחה והבריאות – עדיין.

ארבל אסטרחן: את רוצה להגיד על זה משהו?

נעה בן שבת: כן.

נעה בן שבת: הנושא של שימוש בטכנולוגיות רפואיות, נועד בשביל להתייחס לנושאים כגון השתלת איברים, פונדקאות, תרומת ביציות, וכל אותם דברים שהטכנולוגיות הרפואיות מאפשרות בהן שימוש.

איתן גינזבורג: הבנתי.

איתן גינזבורג: לא בקטע של מחקר.

נעה בן שבת: ההפעלה שלהן בתוך התחום הרפואי דורשת הסדרה ורגולציה.

איתן גינזבורג: תודה.

ארבל אסטרחן: אולי נעה תגיד את העמדה שלנו לגבי עצם הקמת ועדת הבריאות כוועדה נפרדת.

נעה בן שבת: מלכתחילה סברנו שהנושאים עבודה, רווחה ובריאות הם נושאים שלובים והיה היגיון רב, אפילו מתחייב, לכריכתם בוועדה אחת, והתייחסות אליהם בוועדה אחת.

נעה בן שבת: כשאנחנו מדברים על נושא בריאות ורווחה, אנחנו מתייחסים לאוכלוסיות כגון: קשישים, שלפעמים עוברים במהלך שנות הזקנה במוסדות של משרד הרווחה, ואחר כך עוברים למוסדות של משרד הבריאות.

נעה בן שבת: המעברים האלה, כשלעצמם, הם מעברים מורכבים.

נעה בן שבת: ההסתכלות הנכונה צריכה לערב גם הסתכלות בריאותית וגם הסתכלות רווחתית.

נעה בן שבת: זה נוגע גם לאנשים עם מוגבלות, וכל השאלות האלה מאוד מורכבות אחת עם השנייה.

נעה בן שבת: בשאלה של נכות, למשל, חלק מהגמלאות שניתנות לנכות הן ממש של טיפול רפואי.

נעה בן שבת: אם אנחנו מדברים על ילד נכה, שהולך למעון יום שיקומי, זה מעון יום שבו שני המשרדים מעורבים יחד.

נעה בן שבת: טיפול במתמכרים, טיפול בחולי נפש – כל אלה עניינים שבהם הרווחה והבריאות מעורבים יחד.

נעה בן שבת: הדברים ממש משולבים זה בזה.

נעה בן שבת: ההסתכלות הרחבה על אותה אוכלוסייה, שזקוקה לטיפול – הסתכלות גם על הצד הבריאותי וגם על הצד הרווחתי, היא לטובת העניין.

נעה בן שבת: הפריזמה הרחבה היא משהו שוועדת העבודה, הרווחה והבריאות יכלה לספק.

נעה בן שבת: אם כל ועדה מסתכלת רק בפריזמה הצרה שלה, זה דבר שיכול להיות בעייתי.

נעה בן שבת: ביטוח בריאות ממלכתי הוא נושא שמאוד קשור לביטוח הלאומי, לא רק בגבייה, אלא גם הערכאה השיפוטית שלה יש סמכות ייחודית לדון בטענות כנגד קופת חולים, שלא נתנה שירות מסוים, זה בית הדין לעבודה.

נעה בן שבת: לא בכדי השילוב הזה קיים כל הזמן.

נעה בן שבת: אני מבינה שיש כל מיני אילוצים, ורצו להקדיש לנושא הבריאות.

נעה בן שבת: אנחנו חשבנו שצריך היה לעשות את זה במסגרת אותה ועדה, כדי לא להחמיץ את ההסתכלות הרחבה, את הראייה, וכדי לאפשר את השילוב החשוב הזה בין הנושאים.

איתן גינזבורג: גברתי, באותה מידה אפשר לעשות ועדות משותפות, כשרוצים לדון בספקטרום רחב.

שגית אפיק: אפשר להקים ועדת משנה לבריאות, בתוך ועדת עבודה, רווחה ובריאות.

שגית אפיק: בעינינו, מקצועית זה דבר שיותר נכון בנסיבות העניין, בגלל השילוב של הנושאים.

איתן גינזבורג: זה מחזיר אותי לבקשה מיושב-ראש הוועדה – אני מודה לו על הרמת הכפפה – שאומרת שצריך לעשות סדר בכל סוגיית הוועדות.

איתן גינזבורג: אני לא בטוח מה תהיה החלוקה החדשה כשיהיה סדר.

איתן גינזבורג: אנחנו רגילים לסוג מסוים, ואנחנו צריכים להתחיל להשתחרר מזה.

שגית אפיק: יכול להיות שסדר שלם בכלל הוועדות, זה דבר נכון, ונגיע למסקנות אחרות.

שגית אפיק: בנסיבות האלה, אנחנו חושבים שוועדת משנה הייתה מייצרת את אותה תוצאה שמבקשים לייצר כאן, פחות או יותר.

איתן גינזבורג: ביחס לוועדה למיזמי תשתית לאומיים מיוחדים ושירותי דת יהודיים, אני רוצה להדגיש שהדבר לא יגרע מסמכויותיה ומפעילות ועדת הכלכלה של הכנסת במתכונתה הנוכחית.

איתן גינזבורג: הנושאים שיבואו לוועדה למיזמי תשתית לאומיים, יבואו לשולחן הוועדה הזאת לקביעה לאיזו ועדה.

איתן גינזבורג: בכל זאת, ועדת הכלכלה תישאר עם סמכויותיה ועם הדברים שהיא אמורה לדון בהם, כסט הדברים הרגיל.

איתן גינזבורג: ככל שיהיו מחלוקות, נדע ללבן אותן בהסכמה בשולחן הזה, אבל שהדברים יהיו מאוד ברורים.

איתן גינזבורג: שזה לא יגרע מסמכויות ועדת הכלכלה.

ניר אורבך: תודה רבה, חבר הכנסת גינזבורג.

ניר אורבך: חבר הכנסת טיבי, בבקשה.

אחמד טיבי: תודה רבה.

אחמד טיבי: אפרופו הקמת ועדת בריאות עצמאית, בגלל החזרת הדברים האלה היה עדיף בנוסף, להקים ועדת קורונה.

אחמד טיבי: להחזיר אותה.

אחמד טיבי: אני חושב שכולנו מרגישים את חזרת הקורונה – יותר מ-1,400 מאומתים אתמול.

אחמד טיבי: השגרה שהייתה לפני כמה שבועות, איננה עוד.

אחמד טיבי: לכן, היה מקום לחשוב לפחות, על הקמת ועדת הקורונה מחדש או לצד ועדת הבריאות, או במקומה.

אחמד טיבי: אני מבקש לשקול את זה מחדש בקואליציה.

ניר אורבך: תודה.

ניר אורבך: חברת הכנסת סילמן, בבקשה.

וליד טאהא: לא הצבענו על הקמת ועדת הקורונה בזמנו?

ארבל אסטרחן: כן, אבל זה לא עלה למליאה.

ארבל אסטרחן: בכנסת הזאת.

ארבל אסטרחן: הוועדה המסדרת הצביעה על הקמת ועדת קורונה, וזה לא עלה לאישור המליאה.

איתן גינזבורג: הליכוד הביאו את זה לידי הצבעה בוועדה המסדרת, לא?

ניר אורבך: חבר הכנסת טאהא, בבקשה.

וליד טאהא: לגבי סעיף (5א), אכן, הייתה הסכמה על פיצול נושא ביטחון פנים, וכל הנושאים שמוזכרים בסעיף.

וליד טאהא: לגבי סעיף (5ב), שירותי דת יהודיים – אני לא הבנתי את הקשר בין שירותי דת יהודיים לבין תשתיות לאומיות.

וליד טאהא: מישהו יודע להגיד לי מה הקשר?

וליד טאהא: אני אשמח מאוד.

וליד טאהא: זה קידום תשתיות מסוימות.

וליד טאהא: מה זה מסוימות?

וליד טאהא: מישהו יודע להגיד מה זה מסוימות?

איתן גינזבורג: כן, כתוב לך.

וליד טאהא: כתוב כגון.

וליד טאהא: מה עוד?

וליד טאהא: אני לא יודע.

וליד טאהא: מה הקשר בין התכנון, שזה הפנים, לבין הוועדה הזאת?

וליד טאהא: איך זה ייעשה?

וליד טאהא: יש פה הרבה מאוד שאלות.

וליד טאהא: אני מקווה שבהמשך לא יהיו בעיות ומחלוקות לגבי הסעיף הזה, מה נכנס בתוך מה, מה יוצא מתוך מה, כי מחלוקות לא יאפשרו עבודה תקינה.

וליד טאהא: לגבי השאר, הכול בסדר.

איתן גינזבורג: אני גם שאלתי על מיזמי תשתית לאומיים, והסבירו לי שמדברים בעיקר לא על סיפור התכנון, כי התכנון כבר קיים, אלא על אופן הביצוע.

איתן גינזבורג: למשל, כל סוגיית הפיצויים לאנשים שעוברים מתחת לבית שלהם.

איתן גינזבורג: זה ברמת ביצוע ולא ברמת תכנון.

איתן גינזבורג: ככה הובהר לי, כי גם אני שאלתי את אותה שאלה כחבר ועדת הפנים.

וליד טאהא: בכל מקרה, אני מוכרח לומר שזה התווסף לוועדה ללא סיכום מוקדם.

ניר אורבך: חבר הכנסת טאהא, תודה רבה.

ניר אורבך: חברת הכנסת סילמן, בבקשה.

עידית סילמן: בוקר טוב, תודה רבה, וסליחה על האיחור.

עידית סילמן: חבר הכנסת ווליד טאהא, אם יש משהו שצריך להגיע בו להסכמות, כמובן שנגיע.

עידית סילמן: אני חייבת לומר שמעבר להסכמים קואליציוניים כאלה ואחרים, שחתמנו כולנו, יש עניין של היום שאחרי, שזה שותפות קואליציונית.

עידית סילמן: כולנו בתוך הקואליציה מבינים את זה, באים לקראת זה, וגם מוכנים להקשיב ולהיות שם אחד בשביל השני.

עידית סילמן: לא רק שותפות קואליציונית, אלא גם שותפות בין הקואליציה לאופוזיציה.

עידית סילמן: העמדנו את סך הדברים שיכולנו לאפשר גם לאופוזיציה, מבחינת סך הדברים שאנחנו מאפשרים להם ונותנים להם, ואנחנו מוכנים לבוא תמיד למשא ומתן.

עידית סילמן: לעניין ועדת הבריאות, אני באה מעולמות הבריאות.

עידית סילמן: בכנסת העשרים ואחת הגעתי לכאן, וראיתי שאני נמצאת במיעוט שעוסק בבריאות הציבור באופן אמיתי בכנסת.

עידית סילמן: עולם הבריאות הוא עולם הרבה יותר מורכב.

עידית סילמן: הוא עולם שדורש הבנה, הוא עולם שדורש התמחות ומיומנות.

עידית סילמן: מובן שהרבה פעמים יותר קל להתעסק בנושאים שלפעמים קלים יותר.

עידית סילמן: אחמד טיבי, דווקא אתה כדוקטור מכיר את המקום הזה, בטח אחרי שנת קורונה – זה כבר מעבר לשנה – עם האתגרים שהיא הציבה לפתחנו.

עידית סילמן: אנחנו מבינים שההסתכלות שלנו על המערכת הזאת, שנראית לנו לפעמים כעוד מערכת, היא מערכת מרכזית.

עידית סילמן: היא אחת ההוצאות הגדולות של מדינת ישראל; אחת המערכות שיכולות להביא בעתיד הכנסות מאוד גדולות למדינת ישראל, ולהיות מנוע כלכלי משמעותי, אם נדע לפעול נכון.

עידית סילמן: אני חייבת לומר שדווקא אחרי התקופה הזאת, אנחנו מבינים כמה בריאות הציבור יכולה לשתק כלכלה, לא רק של מדינה אלא של עולם.

עידית סילמן: מתוך ראייה כזאת, חשבתי שנכון להסתכל לא רק על בריאות הציבור בקטע של טיפול, אלא מניעה ועידוד מסרים שהם חשובים.

עידית סילמן: אנחנו רוצים בסוף אזרחים בריאים, ואזרחים בריאים זה צעירים בריאים, זה לדאוג להם מהשלבים הראשונים, מגילאי הינקות.

עידית סילמן: ראיתי לנכון שבתוך ועדה, שמכנסת לתוכה הרבה נושאים יחד, הנושא של בריאות הציבור ובכלל, טיפול במערכת הבריאות, לא מגיע מספיק לידי ביטוי ולא מקבל את הבמה שראויה לו.

עידית סילמן: בוועדה הזאת יש חוקים גדולים וחשובים – חוק ביטוח בריאות ממלכתי, חוק זכויות החולה.

עידית סילמן: כל נושא הקורונה שציינת – מגפות ופנדמיות – ייכנס לוועדה שלא תיקרא רק ועדת קורונה, אלא ועדה שמתעסקת בבריאות, ומסתכלת גם על ההשלכות ארוכות הטווח של הקורונה.

עידית סילמן: אנחנו יודעים שנצטרך לתת לזה מענה במערכת הבריאות, ואנחנו כבר רואים את זה במקצועות הבריאות, שכוללים ריפוי ועיסוק, פיזיותרפיה, קלינאות תקשורת ומקצועות נוספים.

עידית סילמן: אין לנו מספיק יכולת לתת להם מענה היום, וזה בוודאי ילך ויגדל.

עידית סילמן: בריאות הנפש – עוד לא התחלנו לדבר על כל הרפורמה.

עידית סילמן: לא רק אני, באופן אישי, אלא גם חברתי, חברת הכנסת שרן וגם חברי, חבר הכנסת רם שפע.

איתן גינזבורג: גם יעל בן משה.

עידית סילמן: גם יעל רון בן משה.

עידית סילמן: הרבה חברים מכל הקואליציה לקחו את הנושא של בריאות הנפש, מקדמים אותו ומבינים שלקורונה יש השלכות ארוכות בתחום הפרעות אכילה, למשל, ובתחום של טיפול בילדים ונוער.

עידית סילמן: לכן, הצבנו לנגד עינינו את הוועדה הזאת.

עידית סילמן: מעל 35 חוקים נמצאים בוועדה הזאת; מיליארדי שקלים שמתגלגלים.

עידית סילמן: כן, אני חושבת שנכון לשים את הבריאות במרכז השיח של כנסת ישראל, של בית המחוקקים הזה.

עידית סילמן: אני חושבת שאנחנו צריכים לדאוג לבריאות הציבור, ואנחנו צריכים לשים אותו במרכז כוועדה בפני עצמה.

עידית סילמן: יש מקומות בעולם בהם יש לא רק שר בריאות, אלא שר אושר ושר בדידות.

עידית סילמן: יש מקומות שממש לקחו את זה צעד אחד קדימה.

עידית סילמן: אנחנו חושבים שמגיע לבית המחוקקים של מדינת ישראל ועדה, שתתעסק בבריאות, שתיתן לעולם הבריאות ולאלה שעוסקים בו – רופאים, אחיות, אנשי משק וכל כוחות העזר מסביב – את המקום שראוי להם.

עידית סילמן: הם יבואו, ידברו לעומק על מחלות, על סל התרופות ועל נושאים משמעותיים.

עידית סילמן: לכן אני מאוד אשמח אם כל החברים יתמכו בהחלטה הזאת.

עידית סילמן: כן, זה יהיה בהחלט תהליך משמעותי וחשוב שנביא לכאן, לכנסת, וניבחן, כמו כל הממשלה הזאת, במעשים שלנו.

ניר אורבך: חברת הכנסת סילמן, תודה רבה, אנחנו שמחים שאת פה.

ניר אורבך: אחרי שנעשה הצבעה על תיקון התקנון, אני אבקש ממך להציג את הנושא של הוועדות המיוחדות.

ניר אורבך: תודה שהגעת.

ניר אורבך: חבר הכנסת בוסו, בבקשה.

ניר אורבך: אתה רוצה לדבר?

ניר אורבך: לא.

ניר אורבך: ארבל, בבקשה.

ארבל אסטרחן: אני רוצה לומר בקצרה, שזאת פעם ראשונה שוועדת הכנסת עושה כזה מהלך, של תיקון תקנון בהוראת שעה, והוספת ועדות קבועות.

ארבל אסטרחן: בעבר, פעמים רבות היו ועדות מיוחדות, שזה הנושא הבא על סדר-היום.

ארבל אסטרחן: היו ועדות משנה, ובאמת זאת פעם ראשונה שבה הדבר הזה נעשה.

ארבל אסטרחן: נשמעו פה צידוקים שונים למהלך הזה, אבל זאת תהיה הזדמנות, מאחר וזאת הוראת שעה רק לכנסת הזאת, לבחון את כל נושא סמכויות הוועדות, כמו שאמר חבר הכנסת גינזבורג, ולפתוח את סעיף 100 לתקנון הכנסת.

ארבל אסטרחן: זהו הסעיף היחיד שלא תוקן, כאשר נכתב התקנון מחדש בכנסת השמונה-עשרה, כשיריב לוין היה יושב-ראש ועדת הכנסת.

ארבל אסטרחן: אני רוצה להגיד משהו ספציפי לגבי שתיים מהוועדות.

ארבל אסטרחן: קודם כול, ועדת ביטחון הפנים – זהו נושא שנמצא היום בוועדת הפנים, אבל הוא נושא מובחן מיתר נושאי ועדת הפנים.

ארבל אסטרחן: לכן, אפשר היה להגדיר אותו מחדש.

ארבל אסטרחן: שימו לב, הייתה התלבטות מסוימת לגבי הניסוח, בעיקר לגבי המילים "מלחמה בפשיעה ובפשיעה המאורגנת".

ארבל אסטרחן: הכוונה הייתה להוציא סמכויות מוועדת הפנים, לא מוועדת החוקה, כי ועדת החוקה עוסקת בחוק העונשין, ויש לה גם עניינים שקשורים למלחמה בפשיעה.

ארבל אסטרחן: ביקשו ממני להבהיר את הנקודה הזאת.

איתן גינזבורג: נראה לי ברור שהוועדה עוסקת במשטרה.

מירי פרנקל שור: ארבל, אני רוצה להתייחס לזה, ולא תקין שזה עולה כאן.

מירי פרנקל שור: הוועדה לביטחון פנים היא הוועדה שעוסקת במלחמה בפשיעה.

מירי פרנקל שור: ועדת חוקה אומנם חוקקה את החוק ב-2003 – חוק המלחמה בפשיעה – אבל זה חוק עונשי לחלוטין.

מירי פרנקל שור: כך שברור ומובן מאליו, שהמנדט של הוועדה לביטחון פנים, היא אכן לצלם את המצב הקיים של עיסוקה של ועדת הפנים, כאשר היא דנה בנושאי ביטחון פנים.

מירי פרנקל שור: אם יהיו שאלות לגבי חקיקה, גם במלחמה בפשיעה, לאן זה צריך להגיע, אנחנו נדע לפתור את זה בייעוץ המשפטי.

ארבל אסטרחן: זה בדיוק מה שאמרתי.

מירי פרנקל שור: ברור שחוקי העונשין ילכו לוועדת החוקה, והחוקים המקצועיים יגיעו לוועדה לביטחון פנים.

ארבל אסטרחן: אוקיי.

ארבל אסטרחן: זה בדיוק מה שאמרתי.

ארבל אסטרחן: לגבי ועדת מיזמי תשתית, אמר פה חבר הכנסת גינזבורג, שהכוונה היא לא לקחת מוועדת הכלכלה.

ארבל אסטרחן: ברור שהוועדה הזאת תיקח מוועדות מסוימות.

ארבל אסטרחן: כשמקימים ועדה חדשה, עוברות אליה סמכויות, שבמצב רגיל היו בוועדות אחרות.

ארבל אסטרחן: צריך להבהיר שאין הכוונה לקחת את כל הפרויקטים של הממשלה, כל הדברים שהיו אמורים לעבור לוועדת הכלכלה או לוועדת הכספים, כל נושא שמשרד האוצר יוזם, ולהעביר אותו לוועדה אחרת, באופן שירוקן ועדות אחרות.

ארבל אסטרחן: לכן, צריך לשים לב לניסוח שמוצע, וזה ניסוח מאוד מצומצם – מיזמי תשתית לאומיים מיוחדים, ואלה רק תשתיות מסוימות, בעלות חשיבות לאומית מיוחדת.

ארבל אסטרחן: יש כאן גם דוגמה, ומאוד חריג לכתוב את זה, בשביל להבהיר על איזה נושאים מדובר.

ארבל אסטרחן: הדבר האחרון שאני רוצה לציין הוא, שתיקון התקנון הזה, אחרי שהוא יעבור במליאה – אחרי שהוא יאושר בוועדה, הוא יונח שבועיים על שולחן הכנסת, ויאושר במליאה – באותו רגע יקומו אותן שלוש ועדות חדשות.

ארבל אסטרחן: יהיו להן סמכויות מלאות, ואפשר יהיה להעביר אליהן חקיקה, הצעות לסדר ודיונים מהירים.

ארבל אסטרחן: על מנת שהן יוכלו לדון גם בחקיקת משנה, יהיה צריך לעשות תיקון חוק.

ארבל אסטרחן: אם יש היום חוק שאומר, ששר הבריאות, באישור ועדת העבודה, הרווחה והבריאות, יתקין תקנות בנושא מסוים, על מנת שזה יעבור לוועדת הבריאות, יהיה צריך לעשות תיקון חקיקה.

ארבל אסטרחן: כנ"ל בנושאי ביטחון פנים.

ארבל אסטרחן: ככל שתרצו, זה יהיה השלב הבא אחרי תיקון התקנון.

ניר אורבך: ארבל, תודה רבה.

ניר אורבך: אנחנו עוברים להצבעה.

ניר אורבך: מי בעד ההצעה לתיקון תקנון הכנסת, כפי שפורט כאן?

ניר אורבך: ההצעה לתיקון תקנון הכנסת אושרה.

ניר אורבך: פה אחד, תודה רבה.

ניר אורבך: << נושא >> 3.

ניר אורבך: הקמת ועדה מיוחדת לפניות הציבור << נושא >>

ניר אורבך: << נושא >> 5.

ניר אורבך: הקמת הוועדה המיוחדת לעובדים זרים << נושא >>

ניר אורבך: אנחנו עוברים לסעיף הבא בסדר-היום: הקמת ועדות מיוחדות בנושאים הבאים: הוועדה המיוחדת לזכויות הילד; הוועדה המיוחדת לפניות הציבור; הוועדה המיוחדת לענייני התמכרויות, סמים ואתגרי הצעירים בישראל; הוועדה המיוחדת לעובדים זרים; הוועדה המיוחדת לענייני הקרן לאזרחי ישראל.

ניר אורבך: אנחנו נקיים כרגע דיון משולב על כל חמש הוועדות, והצבעה נעשה בנפרד על כל ועדה.

ניר אורבך: חברת הכנסת סילמן, כמו שביקשתי, אשמח אם תתייחסי לנושא.

עידית סילמן: תודה רבה.

עידית סילמן: נמצא לפניכם הנוסח לדיון בוועדות הכנסת.

עידית סילמן: אלה חמש ועדות מיוחדות שאנחנו מקימים זה עתה.

עידית סילמן: אני רק רוצה לציין לפרוטוקול, שאנחנו נותנים עוד ועדות מיוחדות לאופוזיציה – לבחירתם, בכפוף למשא ומתן עם הקואליציה.

עידית סילמן: במידה והם ירצו לבוא באותו משא ומתן איתנו בהמשך, ולצרף את אותן שתי ועדות מיוחדות, אנחנו נקיים על כך דיון ונעשה הצבעה נוספת.

עידית סילמן: אתם יכולים לראות את ההצעה לחלוקה של ועדות הכנסת המיוחדות, עם המקומות שלהם.

עידית סילמן: אני צריכה להקריא את הכול, ארבל?

ארבל אסטרחן: כן.

ניר אורבך: אולי אני אקריא את זה לפני ההצבעה.

ארבל אסטרחן: כדאי לציין שכל הוועדות האלה היו בכנסות הקודמות, זה לא משהו חדש.

ארבל אסטרחן: רק אחת מהן לא הייתה בכנסת הקודמת, וזאת הוועדה לעובדים זרים.

עידית סילמן: אתם רוצים שאני אקריא את הכול?

ניר אורבך: תחסכי לי, ותקריאי.

עידית סילמן: ניר, אתה תקריא.

ניר אורבך: כמו שסיכמנו, תסבירי ותקראי.

ניר אורבך: אין בעיה.

ארבל אסטרחן: אני מוכנה להקריא.

ניר אורבך: יושב-ראש הוועדה מקריא את הדברים.

ניר אורבך: לא.

עידית סילמן: מה שתחליט.

ניר אורבך: החלטתי, תקריאי, בבקשה.

ניר אורבך: תודה.

עידית סילמן: שאני אקריא?

ניר אורבך: כן.

ניר אורבך: נתת לי אפשרות להחליט.

עידית סילמן: בסדר גמור, אתה מחליט.

עידית סילמן: אני אומר שהמפתח הוא על פי הוועדות הנוספות שיהיו לאופוזיציה – ולפי זה חילקנו – עוד שתי ועדות מיוחדות.

עידית סילמן: אני מקריאה.

עידית סילמן: הוועדה המיוחדת לעניין הקרן לאזרחי ישראל; סמכויות הוועדה: פיקוח ומעקב אחר הפעולות הנדרשות לפי חוק קרן לאזרחי ישראל, התשע"ד-2014, ובכלל זה פיקוח ומעקב אחר התקדמות הקמת הקרן והפעולות שנעשות להקמת מוסדות הקרן ומינוי נושאי המשרה בה; פיקוח ומעקב אחר הכנסות המדינה מההיטל על רווחי גז ונפט וצפי ההכנסות בתקופת כהונתה של הכנסת ה-24; פיקוח ומעקב אחר ניהול נכסי הקרן על ידי בנק ישראל.

עידית סילמן: הרכב הוועדה: בוועדה יכהנו תשעה חברי כנסת, על פי ההרכב הבא: סיעת הליכוד – שני חברים: סיעת יש עתיד – חבר אחד; סיעת ש"ס – חבר אחד: סיעת העבודה – חבר אחד: סיעת ישראל ביתנו – חבר אחד: סיעת הרשימה המשותפת – חבר אחד: סיעת מרצ – חבר אחד: מוסי רז; סיעת רע"מ – חבר אחד.

עידית סילמן: מוצע כי יושב ראש הוועדה יהיה חה"כ מוסי רז.

עידית סילמן: אתם יכולים לראות את זה על פי החלוקה בטבלה.

עידית סילמן: הוועדה המיוחדת לפניות הציבור.

עידית סילמן: סמכויות הוועדה: טיפול ומתן מענה שוטף לפניות הציבור שמגיעות לוועדה מאזרחים ומארגונים.

עידית סילמן: קיום קשר שוטף עם משרדי הממשלה ועם נציבי פניות ציבור בגופים שונים, תוך הבטחת זכויותיהם וסמכויותיהם לטיפול בפניות הציבור במוסדותיהם.

עידית סילמן: הסדרת נושא הטיפול בפניות הציבור במוסדות הממשלתיים והציבוריים לשם קביעת נורמות טיפול אחידות ככל האפשר בין הגופים שעוסקים בנושא.

עידית סילמן: שמירה והגנה על מקבלי שירותים ציבוריים.

עידית סילמן: יצירת שיתוף פעולה עם משרדי הממשלה וגורמים שונים בניסיון להיטיב את השירות הניתן לאזרח.

עידית סילמן: קיום דיונים בנושאים מגוונים הנוגעים למצוקות הפרט, הצרכנים ומקבלי השירותים הציבוריים.

עידית סילמן: הרכב הוועדה: בוועדה יכהנו תשעה חברי כנסת, על פי ההרכב הבא: סיעת הליכוד – שני חברים: סיעת יש עתיד – שני חברים: סיעת ש"ס – חבר אחד: סיעת כחול לבן – חברה אחת: יעל רון בן משה; סיעת ימינה – חבר אחד: סיעת יהדות התורה – חבר אחד: סיעת ישראל ביתנו – חבר אחד.

עידית סילמן: מוצע כי יושבת ראש הוועדה תהיה חה"כ יעל רון בן משה.

עידית סילמן: הוועדה המיוחדת לזכויות הילד.

עידית סילמן: סמכויות הוועדה: הגנה על ילדים וקידום מעמד ילדים ובני נוער, במטרה לממש את זכויותיהם ברוח האמנה הבינ"ל לזכויות הילד, לרבות מימוש העקרונות של טובת הילד, אי אפליה, הזכות להתפתחות בתנאים נאותים, וזכות של ילדים ובני נוער להשמיע את דעתם בעניינים הנוגעים להם.

עידית סילמן: הרכב הוועדה: בוועדה יכהנו תשעה חברי כנסת, על פי ההרכב הבא: סיעת הליכוד – שני חברים: סיעת יש עתיד – חבר אחד: סיעת ש"ס – חבר אחד: סיעת כחול לבן – חבר אחד: סיעת ימינה – חבר אחד: סיעת הרשימה המשותפת – חבר אחד: סיעת תקווה חדשה – חברה אחת: מיכל שיר; סיעת מרצ – חבר אחד.

עידית סילמן: מוצע כי יושבת ראש הוועדה תהיה חה"כ מיכל שיר.

עידית סילמן: הוועדה המיוחדת לענייני התמכרויות, סמים ואלכוהול.

עידית סילמן: סמכויות הוועדה: מדיניות ציבורית, הסברתית וחינוכית ופעולות אכיפה לצמצום השימוש לרעה בסמים מסוכנים.

עידית סילמן: הליכי הטיפול ושיקום של התמכרויות לסמים מסוכנים ולאלכוהול.

עידית סילמן: בחינת המדיניות הממשלתית והגישות השונות בנוגע להתמכרויות.

עידית סילמן: המשך ליווי ואסדרת תחום הקנאביס בישראל, אי הפללה, והמענים הרפואיים הנדרשים.

עידית סילמן: הרכב הוועדה: בוועדה יכהנו תשעה חברי כנסת, על פי ההרכב הבא: סיעת הליכוד – שני חברים:

עידית סילמן: סיעת יש עתיד – שני חברים: סיעת כחול לבן – חבר אחד: סיעת העבודה – חבר אחד: רם שפע; סיעת יהדות התורה – חבר אחד: סיעת הציונות הדתית – חבר אחד: סיעת רע"מ – חבר אחד.

עידית סילמן: מוצע כי יושב ראש הוועדה יהיה חה"כ רם שפע.

עידית סילמן: הוועדה המיוחדת לעובדים זרים.

עידית סילמן: סמכויות הוועדה: פיקוח על העסקת ושהיית עובדות ועובדים זרים ונלוויהם.

עידית סילמן: תנאי שהייה ומעטפת סוציאלית של העובדים הזרים, לרבות שכר, ביטוח לאומי ביטוח בריאות והתנהלות מעסיקים.

עידית סילמן: התנהלות הממשלה ביחס להעסקת עובדים זרים, עבודת משטרת ההגירה, וטיפול בבעיות הקשורות להיתר העסקה לעובדים.

עידית סילמן: השפעת העובדים הזרים על שוק העבודה והתעסוקה בישראל בדגש על ענפי הבנייה, החקלאות והסיעוד.

עידית סילמן: מוצע כי יושבת ראש הוועדה תהיה חה"כ אבתיסאם מראענה.

ניר אורבך: 64 בוועדות המיוחדות.

עידית סילמן: כן, בוועדות המיוחדות.

עידית סילמן: על כן, זה המפתח שנתנו.

עידית סילמן: בסך הכול, יש 120.

עידית סילמן: ארבל, איך את רוצה לציין את זה?

ארבל אסטרחן: צריך לומר שמתייחסים פה לשבע ועדות – חמש שהוצגו כעת, ושתי ועדות נוספות שהוזכרו, ומדובר שיהיו של האופוזיציה.

ארבל אסטרחן: בכל הוועדות האלה, למעט אחת, מוצע שיהיו תשעה חברים.

ארבל אסטרחן: מזה גזרתם את המפתח, כך שחוץ מוועדה אחת של האופוזיציה, האחרונה, מוצע שזה יהיה 4:5 לקואליציה.

ארבל אסטרחן: בשתי הוועדות של האופוזיציה, מוצע שיהיה רוב לאופוזיציה – 4:5 או 4:6.

ארבל אסטרחן: כל הוועדות האלה, למעט הוועדה לעובדים זרים, היו קיימות גם בכנסת הקודמת ולפניה; הוועדה לעובדים זרים הייתה קיימת עד הכנסת התשע-עשרה.

ארבל אסטרחן: בכנסת העשרים קמה ועדה אחרת, והוועדה הזאת לא הייתה קיימת מאז.

ארבל אסטרחן: עכשיו מוצע להוסיף אותה מחדש.

ארבל אסטרחן: עוד דבר שצריך לומר, הוא שהוועדות המיוחדות יש להן כמו ועדות קבועות, ככל שלא מגבילים אותן.

ארבל אסטרחן: הן יכולות לדון בדיונים יזומים, כמובן, לזמן עובדי מדינה, לחייב את כולם להגיע, אפשר להעביר אליהן מהמליאה הצעות לסדר, אפשר להעביר להן מהנשיאות דיונים מהירים, אפשר להעביר אליהן גם חקיקה, ככל שהמליאה או ועדת הכנסת מחליטות על כך, אלא אם כאן מחליטים לסייג משהו בעניין הזה.

ארבל אסטרחן: היו מקרים בעבר שסייגו.

עידית סילמן: סייגנו שבדרך כלל הוועדות המיוחדות בדרך כלל לא מחוקקות, אלא אם כן ועדת הכנסת או המליאה הסמיכו אותן לכך, לחוק כזה או אחר.

וליד טאהא: על כמה ועדות מצביעים?

וליד טאהא: על שבע ועדות או על חמש ועדות?

ארבל אסטרחן: ההצבעה היא על חמש ועדות.

ארבל אסטרחן: כמו שנעשה עם הוועדות הקבועות, אם אתם זוכרים, הייתה טבלה שכללה כבר את השלוש, שעכשיו דובר עליהן בתיקון התקנון, מבחינת היחסים.

ארבל אסטרחן: גם כאן, מראים לכם את מספר החברים הכולל בכל הוועדות, כולל שתיים נוספות, שלא ידוע אם יקומו, אבל ההצבעה כרגע היא רק על החמש.

איתן גינזבורג: אני לא רוצה להסתכסך עם מפלגת העבודה, אבל למה בוועדה לעובדים זרים, רק בסעיף 1 כתוב עובדות ועובדים, ובכל השאר כתוב עובדים?

ארבל אסטרחן: ככה הם כתבו.

איתן גינזבורג: ככה זה היה כתוב תמיד?

ארבל אסטרחן: לא, מה פתאום?

ניר אורבך: עוד מישהו מחברי הכנסת רוצה להתייחס?

ניר אורבך: אני מבקש, נמצאים פה גם יושבי-ראש הסיעות, בחלקם.

ניר אורבך: אני מבקש במהלך היום להעביר לנועה, מנהלת הוועדה, את שמות החברים והחברות שנמצאים מבחינתכם בוועדות המיוחדות.

ניר אורבך: תהיה פנייה גם מצידנו אליכם, אבל אני מבקש להזדרז ולהעביר כמה שיותר מהר.

ניר אורבך: חבר הכנסת רם, אתה רוצה להתייחס?

רם שפע: לפני ההצבעה אני מבקש התייעצות סיעתית.

ניר אורבך: בסדר גמור.

ניר אורבך: אנחנו נצא להתייעצות סיעתית.

ניר אורבך: עוד מישהו רוצה להגיד משהו?

וליד טאהא: רציתי לשאול את ארבל או את שגית, חוץ מהוועדה החדשה לעובדים זרים - -

ארבל אסטרחן: חדשה-ישנה.

וליד טאהא: - - האם הסמכויות הן אותן סמכויות שהיו בעבר, או שיש שוני?

ארבל אסטרחן: אני חושבת שעשו פה שינויים קלים בסמכויות.

ארבל אסטרחן: יש דבר אחד, שנוגע לוועדה לפניות הציבור.

ארבל אסטרחן: בכנסת הקודמת היה כתוב במפורש שהיא לא תחוקק.

ארבל אסטרחן: עכשיו הציעו להוריד את זה, כי זה לא קיים בוועדות אחרות.

ארבל אסטרחן: אנחנו סברנו שוועדה לפניות הציבור לא אמורה לחוקק, כי היא כאילו דנה בהכול.

ארבל אסטרחן: כל פנייה שמגיעה, לכאורה מכניסה עכשיו את הנושא לסמכויות שלה.

ארבל אסטרחן: רצו לא לכתוב את המשפט הזה לגבי אף אחת מהוועדות.

ארבל אסטרחן: מבחינת חקיקה, כמו שאמרה חברת הכנסת סילמן, ככלל, הוועדות האלה לא עוסקות בחקיקה.

ארבל אסטרחן: הוועדה לזכויות הילד כן עסקה קצת בחקיקה.

ארבל אסטרחן: אם ירצו לעשות את זה, ותהיה החלטה של המליאה – בדרך כלל זה מגיע לכאן, לוועדת הכנסת – אפשר להעביר אליהן לחקיקה.

ארבל אסטרחן: לעמדתנו, כאמור, לוועדה לפניות הציבור – לא.

ארבל אסטרחן: האמת היא שלא השוויתי מילה למילה, אבל בגדול, אלה הנושאים שהיו.

ארבל אסטרחן: אני חושבת שבוועדת הסמים והאלכוהול הוסיפו את המילה התמכרויות; הוסיפו את הנושא של אי-הפללה, ואני לא בטוחה שהוא היה קודם.

ארבל אסטרחן: בגדול, זה חלק מהנושא, ואין ספק שזה נושא ששייך לוועדה הזאת.

ארבל אסטרחן: בוועדה לעובדים זרים – זה ככה היה.

ארבל אסטרחן: בוועדה לזכויות הילד – אני חושבת שזה ממש מילה במילה.

ארבל אסטרחן: כנ"ל בוועדה לפניות הציבור – זה ממש זהה.

ארבל אסטרחן: גם הקרן לאזרחי ישראל – זה ממש זהה.

ניר אורבך: ארבל, תודה רבה.

ניר אורבך: אנחנו יוצאים להתייעצות סיעתית, חוזרים ב-11:45.

ניר אורבך: אנחנו מחדשים את הדיון.

ניר אורבך: אני מודיע על הפסקה בדיוני הוועדה עד השעה 13:00.

ניר אורבך: אנחנו נחזור לפה בשעה 13:00.

ניר אורבך: תודה רבה.

ניר אורבך: צוהריים טובים, אנחנו חוזרים להמשך הישיבה.

ניר אורבך: בהמשך לדיון שערכנו קודם בנושא הצעה לחלוקת ועדות כנסת מיוחדות, אני מודיע פה רק על שינוי אחד לפני שאנחנו מעלים את זה להצבעה.

ניר אורבך: בוועדת המלחמה בסמים ואלכוהול, בראשות רם שפע, במקום רם יהיה חברה או חברה לימינה; בוועדה לזכויות הילד בראשות מיכל שיר, במקום ימינה יהיה חבר מרע"ם.

ניר אורבך: נעבור להצבעה על אישור החלוקה לוועדות מיוחדות.

ניר אורבך: אנחנו נצביע על כל ועדה בנפרד.

ניר אורבך: בהתאם לסדר-היום, ההצבעה הראשונה היא על הוועדה המיוחדת לזכויות הילד.

ניר אורבך: מי בעד, מי נגד.

ניר אורבך: ההצעה להקמת הוועדה המיוחדת לזכויות הילד אושרה.

ניר אורבך: הוועדה המיוחדת לזכויות הילד אושרה.

ניר אורבך: אנחנו עוברים להצבעה על הוועדה המיוחדת לפניות הציבור.

ניר אורבך: מי בעד, מי נגד.

ניר אורבך: ההצעה להקמת הוועדה המיוחדת לפניות הציבור אושרה.

ניר אורבך: הוועדה המיוחדת לפניות הציבור אושרה.

ניר אורבך: אנחנו עוברים להצבעה על הוועדה המיוחדת לענייני התמכרויות, סמים ואתגרי הצעירים בישראל.

ניר אורבך: מי בעד, מי נגד.

ניר אורבך: ההצעה להקמת הוועדה המיוחדת לענייני התמכרויות, סמים ואתגרי הצעירים בישראל אושרה.

ניר אורבך: הוועדה המיוחדת לענייני התמכרויות, סמים ואתגרי הצעירים בישראל אושרה.

ניר אורבך: אנחנו עוברים להצבעה על הוועדה המיוחדת לעובדים זרים.

ניר אורבך: מי בעד, מי נגד.

ניר אורבך: ההצעה להקמת הוועדה המיוחדת לעובדים זרים אושרה.

ניר אורבך: הוועדה המיוחדת לעובדים זרים אושרה.

ניר אורבך: אנחנו עוברים להצבעה על הוועדה המיוחדת לענייני הקרן לאזרחי ישראל.

ניר אורבך: מי בעד, מי נגד.

ניר אורבך: ההצעה להקמת הוועדה המיוחדת לענייני הקרן לאזרחי ישראל אושרה.

ניר אורבך: הוועדה המיוחדת לענייני הקרן לאזרחי ישראל אושרה.

עידית סילמן: רוויזיה גם על הסעיף הראשון וגם על הסעיף השני.

ניר אורבך: אני מודה לכולכם.

ניר אורבך: אני מודה במיוחד ליושבת-ראש, שהגישה רוויזיה על הסעיף הראשון ועל הסעיף השני.

ניר אורבך: בשעה 13:35 נקיים הצבעה על הרוויזיה.

ניר אורבך: רציתי להודות גם לנציגת ימינה וגם לנציגם, על ההבנה ועל ההחלפה בוועדות.

ניר אורבך: אני נועל את הישיבה, תודה רבה.

ניר אורבך: אני מחדש את ישיבת הוועדה.

ניר אורבך: מאחר ומגישת הרוויזיה, חברת הכנסת עידית סילמן, לא נמצאת, הרוויזיה נדחתה.

ניר אורבך: אני נועל את ישיבת הוועדה.

ניר אורבך: תודה, להתראות לכולם.